paragraph_text: Flavivirusi imaju jednodjelni linearni (pozitivni) jednolančani RNK genom, veličine od 9.6 - 12.3 kilobaza. Virion je prečnika 45-60 nm, kubične simetrije s lipoproteinskim omotačem i peplomerama koje ne pokazuju ni simetriju niti pravilan raspored. Replikacija je u citoplazmi, a sklapanje u staničnim membranama, slično pupljenju. Virusi ove porodice osjetljivi su na povišenu temperaturu, organske rastvarače i kiselu sredinu (pH vrijednost). Većina pripadnika ove porodice pokazuje sposobnost zavisne hemaglutinacije. Infekcija na kralježnjake prenosi se s komaraca i krpelja.